Skåne (kraj)

Skåne je jeden z historických krajov (po švédsky landskap) vo Švédsku. Nachádza sa na juhu krajiny a susedil s krajmi Halland a Småland na severe a Blekinge na severovýchode.

Geografia 
Najjužnejší švédsky kraj Skåne je prevažne rovinatým polostrovom, ktorý ale oplýva úrodnými pôdami. Táto skutočnosť predznamenala označenie kraja ako jedného z najúrodnejších poľnohospodárskych regiónov Škandinávie. Tridsať percent švédskej poľnohospodárskej výroby je práve zo Skåne. V strede kraja sa nachádza pásmo lesov. 
Viac ako 90 percent obyvateľstva Skåne žije v mestách. Skåne je oddelený od Dánska prielivom Öresund. Od júla 2000 most Öresund medzi  Dánskom a Švédskom spája  Malmö a Kodaň cez dánsky ostrov Seeland.

Dejiny 
Skåne bol prvýkrát písomne zmienený v 9. storočí. V 10. storočí patril pod nadvládu dánskeho kráľa Haralda Modrozubého. Skåne, spolu s krajmi Blekinge a Halland, tvorili východnú časť dánskeho kráľovstva, napriek skutočnosti, že sa nachádzali na Škandinávskom polostrove. Táto geografická poloha bola dôvodom mnohých dánsko-švédskych vojen. Zmluvou z Roskilde z roku 1658 všetky dánske územia na východ od Oresundu boli odstúpené Švédsku. Kraj bol postupne integrovaný do švédskeho kráľovstva. Posledný dánsky pokus získať späť stratené územie bol v roku 1710, kedy bola prehratá bitka pri Helsingborgu. V roku 1719 bol kraj rozdelený na dve časti a spravovaný rovnako ako zvyšok krajiny. Odvtedy bol úplne integrovaný do švédskeho štátu.

Symboly kraja 
 kvet: Margaréta biela (Leucanthemum vulgare)
 zviera: Jeleň lesný
 vták: Haja červená
 ryba: Úhor

Najdôležitejšie mestá a obce 
 Malmö 
 Helsingborg (87,9 tis.),
 Lund (73,8 tis.),
 Kristianstad, (31,5 tis.),
 Landskrona (27,4 tis.),
 Trelleborg (24,9 tis.),
 Ängelholm (21,7 tis.),
 Hässleholm (17,3 tis.),
 Ystad (16,9 tis.),
 Eslöv

Národné parky 
 Dalby Söderskog
 Stenshuvud
 Söderåsen

Iné projekty

Zdroj 

Kraje vo Švédsku